Só werk SBF in sonskerm - Jou Gesin | Solidariteit WêreldJou Gesin | Solidariteit Wêreld
Tuis › Artikels › Só werk SBF in sonskerm
Só werk SBF in sonskerm
Ons almal weet dit is belangrik om sonskerm aan te wend vir beskerming teen die son se ultravioletlig (UV) maar dit is ook belangrik om te weet watter sonbeskermingsfaktor om te gebruik.
SBF staan vir sonbeskermingsfaktor en word op sonskerms aangedui. Volgens Island Tribe, vervaardiger van sonkerms, het Suid-Afrika een van die hoogste UV-indekse in die wêreld.
Dit is dus noodsaaklik om nie net enige sonskerm aan te wend nie maar om seker te maak vir hoe lank jy beskerming sal geniet met die sonskerm wat jy wel besluit om aan te wend.
Die SBF gee ʼn aanduiding van hoe goed die produk jou vel beskerm teen die son se skadelike UVB-strale, wat sonbrand veroorsaak.
Die SBF-getal werk soos volg: indien dit vyf minute neem vir jou onbeskermde vel om rooi te begin word wanneer jy in die son is, sal ʼn sonskerm met SBF20 jou 20 keer daardie aantal minute se beskerming bied. So, 5 x 20 = 100 minute of een uur en 40 minute. Indien jy dus rooi word binne vyf minute en ʼn SBF50 aangewend het, sal jy 50 keer meer beskerming kry, dus 5 x 50 = 250 minute, oftewel vier uur en 10 minute.
Volgens die Kankervereniging van Suid-Afrika (Kansa) is daar talle mites rakende beskerming teen die son.
Mite 1: Sonbrand vind net plaas wanneer ek op die strand is
Kansa: Die meeste mense doen meer sonbrand op tydens daaglikse aktiwiteite.
Mite 2: Wanneer ek buite en aktief is, beïnvloed die son my nie
Kansa: Tydens sportaktiwiteite kan spelers, beamptes en toeskouers aan uitermatige vlakke van UV-bestraling blootgestel word, wat skade aan die vel en oë kan aanrig en sonbrand en selfs velkanker kan veroorsaak.
Mite 3: My vel is sterk en word maklik bruin sonder om te brand
Kansa: Alle veltipes kan beskadig word weens oormatige blootstelling aan UV-strale.
Mite 4: Ek het ʼn donker vel, so ek hoef my vel nie te beskerm nie
Kansa: Daar is ʼn laer voorkoms van velkanker onder lede van die bevolking wat donkerder velkleure het. Melanoom – ‘n dodelike vorm van velkanker – is egter geneig om op die palms en selfs voetsole voor te kom.
Mite 5: So, nou moet ek die son heeltemal vermy
Kansa: Sonlig is die hoofbron van UV-strale maar jy hoef nie die son heeltemal te probeer vermy nie. Om egter te veel son tydens die gevaarlike tyd van die dag (10:00 en 15:00) te kry, is skadelik.
Island Tribe: http://www.islandtribe.co.za/
Dinsdag | 12 November | 2019
Is jou kind ŉ boelie?
Resep: Perfekte Meksikaanse gevlokte beesvleis (‘pulled beef’)
Waarom jy nie met die bure moet probeer byhou nie
Wanneer jul baba te vroeg gebore word – meer oor premature babas
Beurtkrag en selfoonopvangs